सूचना और प्रसारण मंत्रालय
53वें इफ्फी में स्पेनिश फिल्म निर्देशक कार्लोस सौरा को सत्यजीत रे लाइफटाइम अचीवमेंट पुरस्कार दिया जाएगा
इस साल इफ्फी में फ्रांस 'स्पॉटलाइट' देश रहेगा
इफ्फी के 53वें संस्करण में 79 देशों की 280 फिल्में दिखाई जाएंगी
ओपनिंग फिल्म 'एल्मा एंड ऑस्कर' और क्लोजिंग फिल्म 'परफेक्ट नंबर' होगी
सूचना और प्रसारण राज्य मंत्री डॉ. एल. मुरुगन ने आज घोषणा की कि भारतीय अंतर्राष्ट्रीय फिल्म महोत्सव  के 53वें संस्करण में स्पेनिश फिल्म निर्देशक कार्लोस सौरा को सत्यजीत रे लाइफटाइम अचीवमेंट पुरस्कार दिया जाएगा। इफ्फी-53 का आयोजन 20 से 28 नवंबर, 2022 को गोवा में किया जाएगा। ये वार्षिक फिल्म महोत्सव कला, फिल्मों और संस्कृति की एकजुट ऊर्जा और भावना को संजोते हुए इन क्षेत्रों के बड़े बड़े दिग्गजों को एक ही छत के नीचे साथ लाता है। 53वें इफ्फी के लिए आज नई दिल्ली में हुई प्रेस वार्ता में इस महोत्सव के निदेशक और एनएफडीसी के प्रबंध निदेशक श्री रविंदर भाकर ने कहा कि इस साल महोत्सव में 79 देशों की 280 फिल्में दिखाई जाएंगी। उन्होंने आगे कहा कि भारत की 25 फीचर फिल्में और 20 गैर-फीचर फिल्में 'इंडियन पैनोरमा' में दिखाई जाएंगी, जबकि 183 फिल्में अंतरराष्ट्रीय प्रोग्रामिंग का हिस्सा होंगी। आज प्रेस वार्ता को केंद्रीय सूचना एवं प्रसारण सचिव श्री अपूर्व चंद्रा ने भी संबोधित किया।
सत्यजीत रे लाइफटाइम अचीवमेंट पुरस्कार
स्पेनिश फिल्मकार कार्लोस सौरा को सत्यजीत रे लाइफटाइम अचीवमेंट पुरस्कार से सम्मानित किया जाएगा और इफ्फी में उनकी 8 फिल्मों का रेट्रोस्पैक्टिव आयोजित किया जाएगा। उन्हें बर्लिन इंटरनेशनल फिल्म फेस्टिवल में 'देप्रीसा देप्रीसा' के लिए सर्वश्रेष्ठ निर्देशक का गोल्डन बियर पुरस्कार, 'ला काज़ा' और 'पेपरमिंट फ्रेपे' के लिए दो सिल्वर बियर, 'कारमेन' के लिए एक बाफ्टा और कई अन्य पुरस्कारों के साथ कान फिल्म महोत्सव में तीन पुरस्कार मिल चुके हैं।
ओपनिंग फिल्म और क्लोजिंग फिल्म
डीटर बर्नर द्वारा निर्देशित ऑस्ट्रियाई फिल्म 'एल्मा एंड ऑस्कर' इस सालाना महोत्सव की शुरुआत करेगी, वहीं क्रिस्टॉफ ज़ानुसी की 'परफेक्ट नंबर' यहां की क्लोजिंग फिल्म होगी।
कंट्री फोकस
फ्रांस इस बार का 'स्पॉटलाइट' वाला देश है और 'कंट्री फोकस' पैकेज के तहत 8 फिल्में दिखाई जाएंगी।
इंडियन पैनोरमा
'इंडियन पैनोरमा' की शुरुआत पृथ्वी कोन्नूर की कन्नड़ा फिल्म 'हडिनेलेंटु' से होगी, जबकि दिव्या कवासजी की 'द शो मस्ट गो ऑन' नॉन-फीचर फिल्म सेक्शन को हरी झंडी दिखाएगी। ऑस्कर की बेस्ट इंटरनेशनल फीचर फिल्म श्रेणी में भारत की एंट्री, पैन नलिन के 'छेल्लो शो- द लास्ट फिल्म शो' और मधुर भंडारकर की 'इंडिया लॉकडाउन' की विशेष स्क्रीनिंग भी की जाएगी।
'इंडियन रिस्टोर्ड क्लासिक्स'
भारतीय राष्ट्रीय फिल्म अभिलेखागार  से कुछ फिल्मों को एनएफडीसी द्वारा 'इंडियन रिस्टोर्ड क्लासिक्स' सेक्शन में प्रदर्शित किया जाएगा। इनमें सोहराब मोदी की 1957 की कॉस्ट्यूम ड्रामा 'नौशेरवान-ए-आदिल', रमेश माहेश्वरी की 1969 की राष्ट्रीय पुरस्कार विजेता पंजाबी फिल्म 'नानक नाम जहाज है', के. विश्वनाथ की 1980 की तेलुगू म्यूजिकल ड्रामा 'शंकराभरणम' और सत्यजीत रे की दो क्लासिक फिल्में - 1977 की पीरियड ड्रामा 'शतरंज के खिलाड़ी' और 1989 में आई 'गणशत्रु' शामिल हैं।
दादासाहेब फाल्के विजेता का रेट्रोस्पैक्टिव
52वें दादासाहेब फाल्के पुरस्कार की विजेता  आशा पारेख की तीन फिल्में - तीसरी मंजिल, दो बदन और कटी पतंग को 'आशा पारेख रेट्रोस्पैक्टिव' के हिस्से के तौर पर प्रदर्शित किया जाएगा।
होमेज
'होमेज' सेक्शन में 15 भारतीय और 5 अंतरराष्ट्रीय फिल्में शामिल होंगी। भारत रत्न लता मंगेशकर, गायक-संगीतकार बप्पी लाहिड़ी, कथक उस्ताद पं. बिरजू महाराज, अभिनेता रमेश देव, शिवकुमार सुब्रमण्यम, टी. रामा राव, वत्सला देशमुख, महेश्वरी अम्मा, सलीम गौस, गायक केके, निर्देशक तरुण मजूमदार, निर्देशक-निर्माता रवि टंडन और सावन कुमार टाक, अभिनेता और थियेटर आर्टिस्ट निपोन गोस्वामी, अभिनेता और निर्माता प्रताप पोथेन, अभिनेता कृष्णम राजू और गायक भूपिंदर सिंह को श्रद्धांजलि अर्पित की जाएगी।
वहीं अंतर्राष्ट्रीय खंड में ये महोत्सव बॉब राफेलसन, इवान रीटमैन, पीटर बोगदानोविच, डगलस ट्रंबेल और मोनिका विट्टी को श्रद्धांजलि देगा।
बुक्स टू बॉक्स-ऑफिस
इस साल इफ्फी और फिल्म बाजार में कई नई पहल की गई हैं। किताबों में छपी अच्छी कहानियों और एडेप्टेप्शन के बाद फिल्मों में तब्दील की जा सकने वाली किताबों के बीच की खाई को पाटने की पहल के रूप में एक नया बुक एडेप्टेशन कार्यक्रम 'बुक्स टू बॉक्स ऑफिस' शुरू किया गया है। कुछ सबसे बेहतरीन प्रकाशकों के उन पुस्तकों के अधिकारों को बेचने के लिए यहां उपस्थित रहने की उम्मीद है जिन्हें सिनेमाई परदे के कॉन्टेंट में तब्दील किया जा सकता है।
फिल्म बाजार के रेकमेंडेशन सेक्शन में 20 फिल्में प्रस्तुत की जाएंगी। यहां बाजार के प्रतिनिधियों को इन फिल्मों की एक झलक मिलेगी और वे फिल्मकारों से मिलेंगे जो मेल-जोल करने और बैठकें करने के लिए मौजूद रहेंगे।
- 'दिव्यांगजन' सेक्शन में प्रदर्शित रिचर्ड एटनबरो की ऑस्कर विजेता फिल्म 'गांधी' सरीखी फिल्में ऑडियो-विज़ुअल तौर पर सुसज्जित होगी जिसमें ऑडियो विवरण और सबटाइटल होंगे। ये इन फिल्मों को दिव्यांग फिल्म प्रशंसकों के लिए भी सुलभ बनाएगा और समावेश की भावना को बढ़ावा देगा।
- पूर्वोत्तर भारत की फिल्मों को बढ़ावा देने की पहल के रूप में, 5 फीचर और 5 गैर-फीचर फिल्में मणिपुरी सिनेमा की स्वर्ण जयंती मनाएंगी।
- सिनेमा को समर्थन देने और बढ़ावा देने के लिए हिंदी फिल्मों के कई गाला प्रीमियर होंगे जिनमें उन फिल्मों के कलाकार मौजूद रहेंगे। इनमें परेश रावल की 'द स्टोरीटेलर', अजय देवगन और तब्बू की 'दृश्यम 2', वरुण धवन और कृति सैनोन की 'भेड़िया' और यामी गौतम की 'लॉस्ट' शामिल हैं। आगामी तेलुगु फिल्म 'रेमो', दीप्ति नवल और कल्कि केकलां की 'गोल्डफिश' और रणदीप हुड्डा और इलियाना डीक्रूज की 'तेरा क्या होगा लवली' का भी इफ्फी में प्रीमियर होगा। इनके साथ साथ वधांधी, खाकी और फौदा सीजन 4 जैसे ओटीटी शोज़ के एपिसोड भी दिखाए जाएंगे।
- इस दौरान एक बहुत बड़ा आकर्षण वे फिल्में होंगी जिन्होंने कान, बर्लिन, टोरंटो और वेनिस जैसे दुनिया भर के प्रतिष्ठित फिल्म समारोहों में कई पुरस्कार जीते हैं। कुछ फिल्में ऑस्कर विजेताओं द्वारा निर्देशित या अभिनीत हैं। इन फिल्मों में पार्क-चान वूक की 'डिसीजन टू लीव' और रुबेन ओस्टलुंड की 'ट्राएंगल ऑफ सैडनेस', डैरेन एरोनोवस्की की 'द व्हेल' और गिएर्मो डेल टोरो की 'पिनोचियो', क्लेयर डेनिस की 'बोथ साइड्स ऑफ द ब्लेड' और गाय डवीडी की 'इनोसेंस', एलिस डियोप की 'सेंट ओमर' और मरियम तौज़ानी की 'द ब्लू काफ्तान' शामिल हैं।
- प्रख्यात फिल्मकारों और अभिनेताओं के साथ 23 'मास्टरक्लास' और 'इन कन्वर्सेशन' सत्र आयोजित किए जाएंगे जिससे ये एक खासा रोमांचक सप्ताह होने वाला है। स्क्रीनराइटिंग पर वी. विजयेंद्र प्रसाद, एडिटिंग पर ए. श्रीकर प्रसाद और एक्टिंग पर अनुपम खेर की मास्टरक्लास होगी। एसीईएस पर एक मास्टरक्लास में ऑस्कर एकेडमी के विशेषज्ञ होंगे, जबकि एनीमेशन से जुड़ी मास्टरक्लास में मार्क ओसबोर्न और क्रिश्चियन जेज्डिक होंगे। 'इन-कन्वर्सेशन' सत्र आशा पारेख, प्रसून जोशी, आनंद एल राय, आर बाल्की और नवाजुद्दीन सिद्दीकी व अन्य के साथ होंगे।
- वर्चुअल इफ्फी – इफ्फी का 53वां संस्करण वर्चुअल तौर पर देखा जा सकेगा। पंजीकरण करने वाले यूज़र्स गोवा में नहीं होने के बावजूद इन मास्टरक्लास, बातचीत, पैनल चर्चाओं और उद्घाटन व समापन समारोहों का हिस्सा बन सकेंगे। इन लाइव सत्रों का कार्यक्रम जानने के लिए आधिकारिक वेबसाइट पर जा सकते हैं।
- आजादी का अमृत महोत्सव सेलिब्रेशन के अंतर्गत इस महोत्सव के उद्घाटन समारोह की थीम होगी - पिछले 100 वर्षों में भारतीय सिनेमा का विकास।
- फिल्मों के प्रदर्शन के दौरान, केंद्रीय संचार ब्यूरो यहां 'आजादी का अमृत महोत्सव' प्रदर्शनी का आयोजन करेगा और आयुष मंत्रालय भी प्रतिनिधियों और आम जनता के लिए ऑफिशियल वेलनेस पार्टनर के रूप में शामिल होगा और इस महोत्सव की अवधि के दौरान योग मार्गदर्शन सत्र प्रदान करेगा और समग्र चेक-अप की सुविधा देगा।
- इस महोत्सव के उद्घाटन और समापन समारोहों में भारत भर की शीर्ष फिल्म हस्तियों की सांस्कृतिक प्रस्तुतियां दिखाई जाएंगी और इसमें फ्रांस, स्पेन और गोवा राज्य का प्रतिनिधित्व करने वाले संगीत और नृत्य समूह भी शामिल होंगे।
इफ्फी-53 पर प्रस्तुति को यहां देखा जा सकता है।एमजी/एएम/जीबी
(Visitor Counter : 307